b'\n_START_ARTICLE_\nPir Sultan Abdal\n_START_PARAGRAPH_\nPir Sultan Abdal (d. ~1550) var en alevitisk dede og poet, som levede omkring det 16. \xc3\xa5rhundrede. Der findes ikke s\xc3\xa6rlig mange oplysninger om hans liv, men det menes, at han af bestemte grunde m\xc3\xa5 have gjort opr\xc3\xb8r mod den osmanniske stat, hvorfor han blev henrettet._NEWLINE_Han \xc3\xa6res stadig h\xc3\xb8jt af alevitterne, og anses som et symbol p\xc3\xa5 modstand mod uretf\xc3\xa6rdighed. Hans digte florerer rundt i og omkring Anatolien og benyttes ogs\xc3\xa5 af alevitterne under deres religi\xc3\xb8se ceremonier._NEWLINE_Pir Sultan var blot et udbredt kaldenavn, som han brugte i sine digte. Hans rigtige navn var Haydar. Han blev f\xc3\xb8dt i landsbyen Banaz, beliggende i subprovinsen Y\xc4\xb1ld\xc4\xb1zeli i Sivas. Pir Sultan var ogs\xc3\xa5 en dede, religi\xc3\xb8s leder i alevismen, hvorfor han blev kaldt "Pir". Han fik tre s\xc3\xb8nner (Seyyid Ali Sultan, Pir Mehmet og Er Gaip Sultan) samt \xc3\xa9n datter (Senem). Efter Pir Sultan\'s henrettelse, blev hans sl\xc3\xa6gt fordrevet. Seyyid Ali Sultan flygtede s\xc3\xa5ledes til \xc3\x87orum-omr\xc3\xa5det sammen med s\xc3\xb8steren Senem. Er Gaip flygtede til Dersim, mens Pir Mehmet m\xc3\xa5tte flygte til Tokat. Det siges, at Seyyid Ali Sultan efter 27 \xc3\xa5r i \xc3\x87orum vendte tilbage til sin landsby Banaz sammen med sin s\xc3\xb8ster._NEWLINE_I dag eksisterer Pir Sultan\'s ocak stadig i Sivas, \xc3\x87orum, Tokat samt Dersim og Pir Sultan\'s sl\xc3\xa6gt forts\xc3\xa6tter stadigv\xc3\xa6k deres stillinger som dede._NEWLINE_Det vides ikke n\xc3\xb8jagtigt hvorn\xc3\xa5r han blev henrettet, men forskellige sagkyndiges teorier peger p\xc3\xa5 et sted mellem 1540 og 1560.'